**PONUDBA OBVEZNIH IZBIRNIH PREDMETOV V 7. RAZREDU V ŠOLSKEM LETU 2023/2024**

* **OBDELAVA GRADIV - LES**, kjer bodo učenci 7. razreda lahko kreativno načrtovali in ustvarjali uporabne izdelke iz lesa. Izvedba: 2 uri na 14 dni. Izvajalec: Laszlo Herman.
* **UREJANJE BESEDIL –** Učencispoznajo osnove urejanja besedil v programu Microsoft Word. Učenci se usposobijo za učinkovito in oblikovno primerno sestavljanje besedil, ki so uporabna pri vseh ostalih predmetih, predvsem pri izdelavi seminarskih nalog. Spoznali bodo tudi zgradbo računalnika, vhodne in izhodne enote računalnika, razliko med sistemsko in uporabniško programsko opremo in za kaj jo uporabljamo. Izvedba: 1 ura na teden v 7. razredu. Izvajalec: Damjan Bratkovič.
* **ŠPORT ZA SPROSTITEV**, kjer so učenci seznanjeni z novimi športi, ki so nadgradnja rednih ur športa in jih v telovadnici ne moremo izvajati. V obsegu 35 ur bodo učenci spoznavali splošno kondicijsko pripravo, tek, jogging, gorništvo, pohodništvo, zimske dejavnosti, veslanje, kegljanje, bowling, tenis, rolanje in plavanje. Izbira dejavnosti je odvisna od zmožnosti šole in učitelja za pridobitev brezplačnih dejavnosti. Izvajalec: Vladimir Hanžekovič.
* **TUJ JEZIK NEMŠČINA 1** – Znanje tujega jezika, še zlasti jezika sosednje države, je pomembno, ker predstavlja tudi dobro popotnico za nadaljnje izobraževanje ali poklicno pot (zaposlitev v Avstriji, Nemčiji, Švici …). Pri nemščini se bodo učenci  naučili osnovnega komuniciranja v nemščini, lažjega navezovanja stikov in ravnanja v določenih situacijah ter izvedeli kaj več o nemško govorečih deželah in kulturi. Izvedba: 2 uri na teden. Izvajalka: Urška Planko.
* **LIKOVNO SNOVANJE I** – predstavlja nadaljevanje likovnega raziskovanja sveta in odkrivanje posebnosti likovne umetnosti. Izvedba: 2 uri na 14 dni v 7. razredu. Izvajalka: Natalija Veselič Martinjak.
* **UMETNOSTNA ZGODOVINA – KAJ NAM GOVORIJO UMETNINE 7. razred** – Učenci se spoznavajo s temeljnimi ikonografskimi pojmi (portret, pokrajina, tihožitje…) in se preizkusijo z ubesedenjem likovne analize (kompozicija in kompozicijski elementi). Izvedba: 1 ura na teden (35 ur letno) v 7. razredu. Izvajalka: Natalija Veselič Martinjak.
* **VERSTVA IN ETIKA 1**, kjer bodo učenci spoznavali različna svetovna verstva. Izvedba: 1 ura na teden v 7. razredu. Izvajalka: Eva Habič.
* **STARINSKI IN DRUŽABNI PLES**, kjer bodo učenci pridobili plesne spretnosti. Ples je že od nekdaj del družabnega življenja in hkrati umetnostna zvrst, pri kateri plesalci sodelujejo z lastno aktivnostjo kot posamezniki in v skupini. Izvedba: 1 ura na teden v 7. razredu. Izvajalec: Aleš Kocjančič.
* **GLASBA - GLASBENI PROJEKT** - v sklopu predmeta bomo oblikovali "Livadski band", v katerem se bodo učenci učili različnih tehnik petja in igranja na različne inštrumente (klavir, klaviature, ukulele, orffova glasbila, tolkala, ...) ter nato tudi skupinsko muzicirali - izvajali in ustvarjali glasbo. Skozi glasbeno ustvarjanje se bodo poleg petja in igranja na inštrumente tudi glasbeno opismenjevali (postopno učili poznavanja in branja notnih zapisov) ter ustvarjali in poustvarjali vokalne, inštrumentalne ter vokalno-inštrumentalne vsebine. Skupaj bomo obiskali tudi koncerte različnih zvrsti na pomembnejših slovenskih glasbenih prizoriščih. Skozi vse leto bomo aktivno sodelovali tudi pri pripravi kulturnih prireditev na šoli (z glasbenimi točkami ter opravljanjem glasbeno-tehničnih in glasbeno-producentskih del – vabljeni tudi tisti, ki vas zanima zakulisje glasbenih dogodkov). Ob koncu leta bo Livadski band posnel tudi svoj videospot. Izvedba: 1 ura na teden (35 ur) v 7. razredu. Izvajalka: Hana Mačkovšek.
* **VZGOJA ZA MEDIJE – RADIO -** Pri predmetu bomo spoznavali nastanek in zgodovino radia, njegove značilnosti, spoznali delitev radijskih postaj, spoznavali značilnosti novinarskega dela in etike, se dotaknili oglaševanja v medijih, podrobneje spoznali radijsko novinarsko delo (obisk nacionalnega radia, ogled nastajanja radijskih oddaj in pogovor z novinarji). V sklopu predmeta bomo postavili tudi temelje šolskemu radiu in pričeli z predvajanjem prvih šolskih radijskih oddaj. Izvedba: 1 ura na teden v 7. razredu (35 ur). Izvajalka: Hana Mačkovšek.
* **FILMSKA VZGOJA I -** Kaj je film – spoznavanje umetniškega področja in njegovih zakonitosti, ogledi in diskusije o filmih. Izvedba bo prilagojena in po dogovoru v 7. razredu. Izvajalka: Natalija Veselič Martinjak.
* **ŠOLSKO NOVINARSTVO** je namenjeno učencem 7. razreda, ki jih navdušuje delo novinarjev. Izvedba (35 ur) bo prilagojena dejavnostim, učenci pa bodo v okviru predmeta spoznali različne oblike novinarskega pisanja, ustvarjali in urejali šolski časopis, se preizkusili z delom na terenu in obiskali eno od medijskih hiš. Izvajalka: Tina Prek Perme.
* **ODKRIVAJMO PRETEKLOST SVOJEGA KRAJA –** Učenci skozi vsebine spoznavajo svoj dom, dom svojih staršev in starih staršev ter skozi zgodovinska obdobja spoznavajo okolje in njegov razvoj (prometna sredstva, življenje…). Izvedba 35 ur - 1 ura na teden v 7. razredu. Izvajalka: Eva Habič.
* **ORGANIZMI V NARAVI IN UMETNEM OKOLJU**, kjer bodo učenci skrbeli za živali in rastline v šoli, spoznavali in občasno gojili organizme iz narave (nekatere rastline in živali), skrbeli za rastline v visoki gredi. Ob tem bodo učenci spoznavali življenjske potrebe živih bitij in se naučili ravnanja z živimi bitji, ker so, ko jih vzamemo v oskrbo, odvisni od nas. Izvedba: 1 ura na teden v 7., 8. in 9. razredu. Izvajalka: Nada Perpar.
* **OKOLJSKA VZGOJA -**  Pri izbirnem predmetu se učenci lahko povežejo z aktivnostmi v okviru Ekošole. Poučili se bodo o okoljskih problemih preko filmov, besedil, didaktičnih iger in iz izletov v naravi. Ko bodo učenci razumeli snov, jo bodo v obliki plakatov in referatov predstavili tudi drugim učencem v šoli. Naredili bodo tudi kakšen okolju in zdravju prijazen izdelek. Na ta način se bodo naučili kako skrbeti zase in za naravo, da jo bomo lahko uživali mi in naši zanamci. Izvedba: 1 ura na teden v 7., 8. in 9. razredu. Izvajalka: Nada Perpar.